S p r á v a

o priebehu a výsledkoch 95. zasadnutia Generálnej konferencie Medzinárodnej organizácie práce, ktoré sa uskutočnilo od 31. mája 2006 do 16. júna 2006 v Ženeve

	V Paláci národov Organizácie Spojených národov a v budove Medzinárodného úradu práce v Ženeve sa v dňoch 31. mája 2006 až 16. júna 2006 uskutočnilo 95. zasadnutie Generálnej konferencie Medzinárodnej organizácie práce (ďalej len „konferencia“), zvolané podľa Ústavy Medzinárodnej organizácie práce1) (ďalej len „Ústava MOP“) a Rokovacieho poriadku konferencie.

	Konferencia je najvyšším orgánom Medzinárodnej organizácie práce (ďalej len „MOP“). Slovenská republika je od 22. januára 1993 členom MOP. Na 95. zasadnutí konferencie sa zišli zástupcovia vlád, zástupcovia zamestnávateľov a zástupcovia pracovníkov2) (zamestnancov, odborárov) zo 166 z celkového počtu 178 členských štátov MOP vrátane trojstrannej (tripartitnej) delegácie Slovenskej republiky. Spolu sa na konferencii zúčastnilo 2446 delegátov a poradcov (308 vládnych delegátov, 931 vládnych poradcov, 131 delegátov za zamestnávateľov, 428 poradcov za zamestnávateľov, 137 delegátov za pracovníkov a 511 poradcov za pracovníkov). Okrem nich na konferencii bolo 159 ministrov alebo zástupcov ministrov. 

Program konferencie bol nasledovný:

Stále body programu zasadnutia konferencie – 

I.	a) Správa predsedu správnej rady Medzinárodného úradu práce a generálneho riaditeľa Medzinárodného úradu práce (ďalej len „MÚP“),
      b) Globálna správa podľa následných opatrení k Deklarácii Medzinárodnej organizácie práce o základných zásadách a právach pri práci – účinné zrušenie detskej práce; 

II.	Program a rozpočet a ostatné otázky;

III.	Informácie a správy o aplikácii dohovorov a odporúčaní Medzinárodnej organizácie práce (ďalej len „MOP“);

Body zaradené do programu konferencie samotnou konferenciou alebo správnou radou MÚP 

IV.	Bezpečnosť a zdravie pri práci – normotvorná činnosť, druhá rozprava s cieľom prijať dohovor a odporúčanie o podpornom rámci pre bezpečnosť a zdravie pri práci; 

V.	Pracovný pomer – normotvorná činnosť, jedna rozprava s cieľom prijať odporúčanie o pracovnom pomere; 

VI.	Postavenie (rola - úloha) Medzinárodnej organizácie práce v odbornej spolupráci – všeobecná rozprava. 

	Delegácia každého členského štátu na konferencii sa skladala zo štyroch zástupcov, z ktorých dvaja boli vládni delegáti, ďalší dvaja delegáti zastupovali tak zamestnávateľov, ako aj pracovníkov (zamestnancov, odborárov) podľa článku 3 Ústavy MOP. Slovenskú republiku na konferencii reprezentovala delegácia v trojstrannom zložení vedená p. Drahoslavom Štefánkom, chargé d’affaires ad interim Stálej misie SR pri úradovni OSN a ostatných medzinárodných organizáciách v Ženeve. Postup a stanovisko vládnej časti delegácie Slovenskej republiky k navrhovaným dokumentom bol určený uznesením vlády SR č. 393 z 3. mája 2006.

	 V utorok 30. mája 2006 sa uskutočnili prípravné zasadnutia skupín za vlády, za zamestnávateľov a za pracovníkov, ktorých predmetom bola nominácia na prezidenta 95. zasadnutia konferencie a viceprezidentov konferencie a nominácia zástupcov všetkých troch skupín do príslušných výborov konferencie.

	Otváracie plenárne zasadnutie konferencie sa konalo v stredu 31. mája 2006 o 10.00 hod v Paláci národov. Predmetom tohto zasadnutia bola voľba prezidenta konferencie a viceprezidentov konferencie, zloženie jednotlivých výborov konferencie a správa predsedu správnej rady MÚP a prejav generálneho riaditeľa Medzinárodného úradu práce pána J. Somaviu. 

	Za prezidenta 95. zasadnutia konferencie bol zvolený pán Čestmír Sajda, zástupca ministra pre Európsku úniu a medzinárodné vzťahy Ministerstva práce a sociálnych vecí Českej republiky. Za viceprezidentov konferencie boli zvolení: za vládnu skupinu pán Abdel  Hady, minister ľudských zdrojov a migrácie Egypta; za skupinu zamestnávateľov pán de Regil z Mexika a za skupinu pracovníkov pán Adyathaya z Indie.

	Od stredy poobede (31. mája 2006) konferencia pokračovala zasadnutiami v zriadených výboroch. Na konferencii boli zriadené výbory konferencie najmä podľa jednotlivých bodov programu konferencie: finančný výbor vládnych zástupcov, výbor pre aplikáciu noriem (výbor pre aplikáciu dohovorov a odporúčaní MOP), výbor pre bezpečnosť a zdravie pri práci, výbor pre pracovný pomer, výbor o úlohe MOP v odbornej spolupráci, ďalej pôsobil mandátový výbor (zaoberal sa problémami spojenými s akreditáciou delegácií jednotlivých členských štátov MOP na konferenciu, overovaním poverovacích listín - mandátov) a výberový výbor (mal na starosti otázky organizácie zasadnutí konferencie).

	I. Správa predsedu správnej rady Medzinárodného úradu práce a generálneho riaditeľa Medzinárodného úradu práce - Všeobecná rozprava a Globálna správa podľa následných opatrení k Deklarácii Medzinárodnej organizácie práce o základných zásadách a právach pri práci – účinné zrušenie detskej práce

	Správu o činnosti správnej rady MÚP za uplynulé obdobie (obdobie od poslednej generálnej konferencie MOP jún 2005 do tejto konferencie jún 2006) prezentoval jej predseda p. M. M. S. Mdladlana (Južná Afrika). Osobitnú pozornosť venoval otázke medzinárodných pracovných noriem, kampani na podporu ratifikácie základných dohovorov MOP. Od júna 2005 bolo 13 ratifikácií základných dohovorov MOP zo strany 11 členských štátov MOP. Tieto ratifikácie doplnili 4 krajiny do zoznamu členských štátov MOP, ktoré ratifikovali všetky základné dohovory MOP. V súčasnom období je 119 členských štátov MOP, ktoré ratifikovali všetkých 8 základných dohovorov MOP vrátane Slovenskej republiky. Výbor správnej rady MÚP pre slobodu združovania preskúmal 196 prípadov týkajúcich sa obvinení z porušovania slobody združovania a zaregistroval v 104 prípadoch prijaté opatrenia členskými štátmi MOP na vykonanie odporúčaní výboru. Jednou z významných oblastí činnosti MOP bola odborná spolupráca. V uplynulom období boli schválené priority a akčné plány pre odbornú spoluprácu so zameraním sa hlavne na slobodu združovania a právo kolektívne vyjednávať. V súčasnom období sú to Národné programy dôstojnej práce. V roku 2004 dosiahli výdavky na odbornú spoluprácu 138 miliónov USD a v roku 2005 150 miliónov USD. Medzi najrozsiahlejší program odbornej spolupráce MOP patrí Medzinárodný program na odstránenie detskej práce (IPEC), kde výdavky od roku 1999 vzrástli päťnásobne, ale bol zaznamenaný aj nárast aktivít v prospech 2,0 mil. detí. Dohovor MOP o najhorších formách detskej práce č. 182 ratifikovalo 157 členských štátov MOP a Dohovor MOP o minimálnom veku na prijatie do zamestnania č. 138 ratifikovalo 142 členských štátov MOP vrátane Slovenskej republiky. Správna rada venovala osobitnú pozornosť prípadom porušovania Dohovoru MOP o nútenej alebo povinnej práci č. 29 zo strany Myanmaru a Dohovoru MOP o slobode združovania a o ochrane práva organizovať sa č. 87 zo strany Bieloruska. Svetový summit Organizácie Spojených národov v roku 2005 vo svojich záveroch uznal na najvyššej politickej úrovni dôležitosť a centralizovanie Programu dôstojnej práce Medzinárodnej organizácie práce, ako je uvedené v odseku 47 dokumentu - záveroch. Veľký priestor správna rada MÚP venovala diskusii o Globálnom programe zamestnanosti a prepojeniu zamestnanosti s dôstojnou prácou3). Od zverejnenia Správy Svetovej komisie pre sociálnu dimenziu globalizácie sa konalo množstvo podujatí na vysokej úrovni na medzinárodnej, celoštátnej a regionálnej úrovni. Pozornosť jej venovalo aj Valné zhromaždenie OSN, ktoré prijalo príslušnú rezolúciu. Pracovná skupina pre sociálnu dimenziu globalizácie v rámci správnej rady MÚP sa zaoberala aj otázkou, ako dosiahnuť, aby sa dôstojná práca stala globálnym cieľom.

Následné opatrenia k Deklarácii o základných zásadách a právach pri práci, ktoré sa prijali na 86. zasadnutí Generálnej konferencie MOP v júni 1998, vyzývajú generálneho riaditeľa MÚP, aby vypracoval správu každý rok, ktorá by poskytla dynamický globálny obraz vzťahujúci sa k uplatňovaniu jednej zo štyroch kategórii základných zásad a práv pri práci. Tohto roku to bola globálna správa zameraná na problematiku efektívneho zrušenia detskej práce pre tie členské štáty MOP, ktoré neratifikovali Dohovor MOP o minimálnom veku na prijatie do zamestnania č. 138 z roku 1973 a Dohovor MOP o zákaze a o okamžitých opatreniach na odstránenie najhorších foriem detskej práce č. 182 z roku 1999. Slovenská republika ratifikovala uvedené dohovory MOP a v rámci kontrolného mechanizmu MOP vypracováva správy o aplikácii uvedených dohovorov na základe požiadavky Medzinárodného úradu práce. Posledná správa o aplikácii Dohovoru MOP č. 138 a Dohovoru MOP č. 182 bola vypracovaná vládou SR prostredníctvom Ministerstva práce, sociálnych vecí a rodiny SR v roku 2005 v súlade s článkom 22 Ústavy Medzinárodnej organizácie práce. 

Generálny riaditeľ Medzinárodného úradu práce p. Juan Somavia predložil dve správy zasadnutiu konferencie: 
- správu o programovom uplatňovaní a aktivitách Medzinárodnej organizácie práce v rokoch 2004 – 2005, ktorá v prílohe zahrnula situáciu pracovníkov na okupovaných arabských územiach a
- správu týkajúcu sa meniacich sa modelov vo svete práce.

Skutočnosti uvedené v predmetných správach boli základom pre všeobecnú rozpravu na plenárnom zasadnutí konferencie.
	
Vo všeobecnej rozprave k správe generálneho riaditeľa MÚP o meniacich sa modeloch vo svete práce vystúpila aj ministerka práce, sociálnych vecí a rodiny SR pani Iveta Radičová dňa 6. júna 2006. Text jej vystúpenia je uverejnený v anglickom znení v Provisional Record No. 10 – International Labour Conference, Ninety-fifth Session, Geneva 2006, page 24 and page 25. Pani ministerka reagovala vo svojom vystúpení okrem iného na tú časť správy generálneho riaditeľa, v ktorej sa zmieňuje o demografických zmenách a narastaní závislých faktorov na týchto zmenách, a o potrebe obnovenia rovnováhy medzi pružnosťou trhu práce a moderného zabezpečenia pracovníkov. Uviedla ako tieto komponenty pôsobia na trhu práce v Slovenskej republike.

K správe generálneho riaditeľa MÚP na plenárnom zasadnutí konferencie vystúpil aj prezident Konfederácie odborových zväzov SR p. Ivan Saktor dňa 7. júna 2006. Text jeho vystúpenia je uverejnený v anglickom znení v Provisional Record No. 11 – International Labour Conference, Ninety-fifth Session, Geneva 2006, page 19.
Ako hosť na zasadnutí konferencie dňa 7. júna 2006 vystúpila prezidentka Libérie pani Ellen Johnson Sirleaf, prvá zvolená žena za hlavu štátu v Afrike, v kontexte 85% nezamestnanosti v krajine poukázala na potrebu okamžitej pomoci pre vytváranie trvalo udržateľných podmienok pre mier a rozvoj. Zdôraznila súvislosť medzi zamestnanosťou a mierom. Vyzvala MOP na dohodu, ktorá pomôže Libérii v príprave a rozvoji Národného programu pre dôstojnú prácu (Decent Work Country Programme). Po vystúpení prezidentka Libérie oznámila ratifikáciu Námorného pracovného dohovoru z roku 2006 prijatého na 94. zasadnutí Generálnej konferencie MOP dňa 23. februára 2006. Libéria, ako jedna z vedúcich krajín námorného sektora, sa tak stala prvou krajinou na svete, ktorá ratifikovala tento medzinárodný dohovor.

Ako ďalší hosť na zasadnutí konferencie dňa 8. júna 2006 vystúpil prezident Kostariky pán Oscar Arias Sánchez, ktorý získal v r. 1987 Nobelovu cenu mieru, zdôraznil súvislosť medzi dôstojnou prácou a mierom. Vyzval na konkrétne opatrenia na zabezpečenie spravodlivej globalizácie a zníženie výdavkov na preteky v zbrojení. Vyzdvihol význam efektívnych a konkrétnych stratégií na národnej a medzinárodnej úrovni pre vytváranie dôstojných pracovných miest a zdôraznil potrebu investovania do vzdelania a podporovania obchodu medzi krajinami. 

	II.  Program a rozpočet a ostatné otázky - Finančný výbor vládnych zástupcov

Konferencia zriadila v záujme realizácie druhého bodu programu zasadnutia konferencie a v súlade s rokovacím poriadkom konferencie finančný výbor vládnych zástupcov (ďalej len „výbor“). Členmi výboru sú len zástupcovia vlád. Podľa zaužívanej praxe je aj zástupcom sociálnych partnerov umožnené prezentovať svoje stanovisko. Tento rok sa zapájali aj do diskusie, čo vyvolalo nevôľu na strane niektorých vlád (USA). Výbor sa zaoberal Finančnou správou a stanoviskom audítora za roky 2004 – 2005.  Priemyselné krajiny s trhovou ekonomikou (IMEC) ocenili nezávislý audit a vyzvali sekretariát výboru na plnenie odporúčaní v správe pri stanovení jasných cieľov a časového rámca v oblasti finančných záležitostí. Výbor schválil požiadavku Azerbajdžanu na opätovné získanie hlasovacieho práva za neplatenie členských príspevkov do MOP a zaoberal sa zložením administratívneho tribunálu, príspevkovou škálou do rozpočtu na r. 2007 a ďalšími finančnými otázkami. Plenárnemu zasadnutiu konferencie boli predložené rezolúcie: Rezolúcia o nedoplatku príspevkov Azerbajdžanu (neplatenie členských príspevkov Medzinárodnej organizácii práce zo strany Azerbajdžanu), Rezolúcia o finančnej správe a o auditovanej finančnej uzávierke za roky 2004 a 2005, Rezolúcia o príspevkovej stupnici do rozpočtu na rok 2007, Rezolúcia o zložení správneho tribunálu Medzinárodnej organizácie práce. Všetky tieto rezolúcie plenárne zasadnutie konferencie schválilo.

Členský príspevok Slovenskej republiky do rozpočtu Medzinárodnej organizácie prace predstavoval v roku 2006 sumu 189 397,- CHF a bol uhradený 12. januára 2006 z kapitoly rozpočtu Ministerstva zahraničných vecí SR. V súlade s uznesením vlády SR č. 253 z 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií v znení uznesenia vlády SR č. 372 z 3. mája 2006 budú členské príspevky do príslušných medzinárodných organizácií od roku 2007 uhrádzať jednotlivé ministerstvá zo svojej kapitoly rozpočtu. Členský príspevok SR do rozpočtu MOP na rok 2007 vo výške 185 838,- CHF sa uhradí z kapitoly rozpočtu Ministerstva práce, sociálnych vecí a rodiny SR, kde je táto položka rozpočtovaná.

Pokiaľ ide o program MOP, ten je v rokoch 2006 – 07 finančne podporovaný a zameraný na dôstojnú prácu ako globálny cieľ MOP a s tým súvisiace aktivity na miestnej, celoštátnej, regionálnej a medzinárodnej úrovni. Programy krajín zamerané na dôstojnú prácu posilňujú a prehlbujú 4 strategické ciele MOP:
a)	podpora noriem a základných zásad a práv pri práci;
b)	vytváranie väčších príležitostí pre ženy a mužov na dôstojné zamestnanie a dôstojný príjem, ako aj príležitostí pre rozvoj podnikov;
c)	podpora sociálnej ochrany pre všetkých;
d)	posilnenie trojstrannosti (tripartity) a sociálneho dialógu.

Na práci výboru sa zúčastnila zástupkyňa vládnej časti delegácie SR.

	III. Výbor pre aplikáciu noriem (výbor pre aplikáciu dohovorov a odporúčaní MOP)

Konferencia zriadila v záujme realizácie tretieho bodu programu zasadnutia konferencie a v súlade s rokovacím poriadkom konferencie výbor pre aplikáciu noriem - výbor pre aplikáciu dohovorov a odporúčaní MOP (ďalej len „výbor“).
V súlade s článkom 19, 22 a 35 Ústavy MOP sa od vlád členov (členských štátov MOP) požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek správnej rady MÚP pre príslušný rok stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP. Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a po konzultácii so sociálnymi partnermi na základe požiadaviek správnej rady MÚP vypracovala za rok 2005 7 správ o aplikácii dohovorov MOP, ktorými je Slovenská republika viazaná. Išlo o správy k týmto dohovorom MOP:

1. Dohovor MOP o nútenej alebo povinnej práci č. 29 z roku 1930,
2. Dohovor MOP o zrušení nútenej práce č. 105 z roku 1957,
3. Dohovor MOP o minimálnom veku na prijatie do zamestnania č. 138 z roku 1973,
4. Dohovor MOP o štatistikách práce č. 160 z roku 1985,
5. Dohovor MOP o starostlivosti o námorníkov na mori a v prístave č. 163 z roku 1987,
6. Dohovor MOP o ochrane zdravia a o lekárskej starostlivosti o námorníkov č. 164 z roku 1987 a
7. Dohovor MOP o zákaze a o okamžitých opatreniach na odstránenie najhorších foriem detskej práce č. 182 z roku 1999.

Na konferencii sa prerokovali vo výbore pre aplikáciu dohovorov a odporúčaní MOP správy a informácie, ktoré dodali na základe výzvy správnej rady MÚP jednotlivé členské štáty (vrátane Slovenskej republiky) o plnení a dodržiavaní tých dohovorov a odporúčaní MOP, ktoré sú obsiahnuté v správe výboru expertov pre aplikáciu dohovorov a odporúčaní MOP (Správa III /časť 1A/) - (International Labour Conference, 95th Session 2006, Report III /1A/ - Report of the Committee of Experts on the Application of Conventions and Recommendations). V predmetnej správe na str. 270 a 271, 288 a 318 sa uvádza pozorovanie, komentáre a pripomienky výboru expertov pre aplikáciu dohovorov a odporúčaní MOP, pokiaľ ide o aplikáciu Dohovoru MOP o rovnakom odmeňovaní mužov a žien za prácu rovnakej hodnoty č. 100 z roku 1951, Dohovoru MOP o diskriminácii pokiaľ ide o zamestnanie a povolanie č. 111 z roku 1958, Dohovoru MOP o trojstranných konzultáciách na podporu uplatňovania medzinárodných pracovných noriem č. 144 z roku 1976 a Dohovoru MOP o politike zamestnanosti č. 122 z roku 1964 v podmienkach Slovenskej republiky. Na pripomienky a výzvu výboru k Dohovoru MOP č. 111 reagoval a vystúpil za vládnu časť delegácie SR p. Tomáš Šefranko (najmä problémy týkajúce sa diskriminácie Rómov v zamestnaní a povolaní, programy a vzdelávanie pre Rómov).

V roku 2005 vypracovala vláda SR prostredníctvom MPSVR SR aj Správu o stave vnútroštátneho práva a praxe v SR so zreteľom na záležitosti, ktorými sa zaoberá Dohovor MOP o inšpekcii práce v priemysle a v obchode č. 81 z roku 1947 a Dohovor MOP o inšpekcii práce v poľnohospodárstve č. 129 z roku 1969, ktoré Slovenská republika neratifikovala.

	Na konferencii sa prerokoval všeobecný prieskum správ podľa článku 19 Ústavy MOP (Správa III /1B/) - (Report III /1B/, International Labour Conference, 95th Session 2006), ktorý sa zaoberal pracovnými normami o inšpekcii práce.
	
Výbor na svojom prvom zasadnutí zvolil za svojho predsedu pána Sérgio Paixão Pardo, vládneho zástupcu z Brazílie, za podpredsedu výboru pána Edwarda E. Pottera, zástupcu zamestnávateľov z USA a za podpredsedu výboru pána Luc Cortebeecka, zástupcu za pracovníkov z Belgicka.

Základom pre prácu výboru boli už vyššie spomenuté správy. Výbor mal 19 zasadnutí. 
	
Výbor už po 6. raz venoval osobitné zasadnutie dodržiavaniu Dohovoru MOP o nútenej práci alebo povinnej práci č. 29 z roku 1930 zo strany Myanmaru (Barmy), ktorý ratifikoval tento dohovor. Vojenská vláda Myanmaru (Barmy) je obviňovaná zo zavádzania a praktík nútenej alebo povinnej práci.

Vláda Bieloruskej republiky je obviňovaná z porušovania Dohovoru MOP o slobode združovania a ochrane práva organizovať sa č. 87 z roku 1948 a Dohovoru MOP o použití zásad práva organizovať sa a kolektívne vyjednávať č. 98 z roku 1949. V prípade Bieloruska bolo konštatované neustále odmietanie vlády spolupracovať a dodržiavať uvedené dohovory. O ďalšom postupe voči Bielorusku, v prípade, že sa situácia nezmení, rozhodne správna rada MÚP v novembri 2006.  
	
Okrem týchto osobitných prípadov výbor riešil aj ďalšie prípady na základe vyššie uvedenej správy a výberu prípadov.

Výbor ukončil prácu prijatím správy dňa 14. júna 2006 a správu schválilo plenárne zasadnutie konferencie 16. júna 2006.

Celý priebeh zasadnutí výboru je podrobne zaznamenaný v „Provisional Record No. 24 – Part one, Part two and Part three – International Labour Conference, Ninety-fifth Session, Geneva 2006“.

IV. Výbor pre bezpečnosť a zdravie pri práci – vytváranie nových dokumentov o podpornom rámci pre bezpečnosť a zdravie pri práci – druhá rozprava) 

	Konferencia zriadila v záujme realizácie štvrtého bodu programu zasadnutia konferencie a v súlade s rokovacím poriadkom konferencie výbor pre bezpečnosť a zdravie pri práci (ďalej len „výbor“).

	Za predsedu výboru bol zvolený pán A. Békés, vládny zástupca z Maďarska, za podpredsedu výboru bol zvolený pán C. Lötter, zástupca za zamestnávateľov z Južnej Afriky a za podpredsedníčku výboru bola zvolená pani P. Seminario, zástupkyňa za pracovníkov z USA. Výbor mal 11 zasadnutí. 

Ochrana pracovníkov pred pracovnými úrazmi a chorobami z povolania, ako aj starostlivosť o zlepšovanie pracovného prostredia je zakotvená v preambule Ústavy MOP a je ústredným problémom pre MOP od svojho vzniku v roku 1919. Bolo prijatých množstvo medzinárodných pracovných noriem MOP v tejto oblasti. V predchádzajúcich rokoch bol tiež podporený program dôstojnej práce prostredníctvom zásady „dôstojná práca musí byť bezpečná práca“ v kontexte globalizácie, Svet čelí veľkej výzve na zápas proti odhadovaným 2 000 000 smrteľných pracovných úrazov a chorôb z povolania, ktoré sa vyskytnú ročne vo svete. 

Konferencia na svojom 91. zasadnutí (2003) uskutočnila všeobecnú rozpravu založenú na integrovanom prístupe vo vzťahu k normotvorným aktivitám v oblasti bezpečnosti a zdravia pri práci a prijala Globálnu stratégiu o bezpečnosti a zdraví pri práci. Jedným z opatrení navrhnutých v stratégii bol rozvoj a tvorba nových dokumentov ustanovujúcich podporný rámec v oblasti bezpečnosti a zdravia pri práci.

Správna rada MÚP rozhodla na svojom 288. zasadnutí (november 2003) zaradiť bod programu týkajúci sa podporného rámca pre bezpečnosť a zdravie pri práci na rokovanie 93. zasadnutia konferencie v júni 2005. Na uvedenom zasadnutí konferencie v prvej rozprave sa prerokovávali dve správy, ktoré pripravil MÚP a ktoré slúžili ako základ pre prvú rozpravu. Priebežná správa – Podporný rámec pre bezpečnosť a zdravie pri práci – Správa IV (1), Medzinárodná konferencia práce, 93. zasadnutie, 2005 bola sprevádzaná dotazníkom, v ktorom vlády členských štátov MOP boli vyzvané odpovedať na otázky položené v dotazníku. Tieto odpovede sa zosumarizovali v druhej správe, ktorá tiež uvádzala hlavné body, ktoré konferencia môže posúdiť. Vláda SR prostredníctvom Ministerstva práce, sociálnych vecí a rodiny SR a po konzultácii so sociálnymi partnermi odpovedala na predmetný dotazník.

Na 93. zasadnutí konferencie dňa 15. júna 2005 konferencia rozhodla rezolúciou zaradiť bod programu do 95. zasadnutia konferencie – podporný rámec pre bezpečnosť a zdravie pri práci na druhú rozpravu v júni 2006. V súlade s článkom 39 odsekom 6 Rokovacieho poriadku konferencie MÚP na základe záverov z prvej rozpravy vypracoval návrh textu Dohovoru o podpornom rámci pre bezpečnosť a zdravie pri práci a návrh textu Odporúčania MOP o podpornom rámci pre bezpečnosť a zdravie pri práci (Správa IV(2A) a zaslal tento návrh členským štátom MOP s požiadavkou poskytnúť návrhy zmien alebo pripomienok k navrhovanému textu predmetného dohovoru a odporúčania. Na základe odpovedí členských štátov pripravil MÚP Správu IV (2B), ktorá obsahovala návrh textu Dohovoru o podpornom rámci pre bezpečnosť a zdravie pri práci a návrh textu Odporúčania MOP o podpornom rámci pre bezpečnosť a zdravie pri práci.  Uvedené texty slúžili ako základ pre druhú rozpravu v rámci 11 zasadnutí výboru. Zástupcovia trojstrannej delegácie SR sa zúčastnili na práci výboru. Celý priebeh zasadnutí výboru vrátane jeho záverov a výstupov je zaznamenaný v „Provisional Record No. 20 – International Labour Conference, Ninety-fifth Session, Geneva 2006“. 

Výbor sa tiež zaoberal problematikou azbestu, ktorý je klasifikovaný ako karcinogén nebezpečný pre zdravie pracovníkov (zamestnancov). K tejto problematike výbor prijal rezolúciu o azbeste a konferencia schválila túto rezolúciu (príloha č. 3).

Výbor ukončil svoju činnosť 12. júna 2006 a prijal správu o svojej činnosti. Výbor predložil plenárnemu zasadnutiu konferencie návrh textu Dohovoru MOP o podpornom rámci pre bezpečnosť a zdravie pri práci a návrh textu Odporúčania MOP o podpornom rámci pre bezpečnosť a zdravie pri práci. Delegáti plenárneho zasadnutia konferencie dňa 15. júna 2006 schválili text navrhnutého dohovoru (455 za, 2 proti a 5 sa zdržalo) – príloha č. 1, ako aj text navrhnutého odporúčania (458 za, 3 proti a 6 sa zdržalo) príloha č. 2. Delegáti za Slovenskú republiku hlasovali za prijatie dohovoru a odporúčania. 

V. Pracovný pomer – normotvorná činnosť, jedna rozprava s cieľom prijať odporúčanie o pracovnom pomere

Konferencia zriadila v záujme realizácie piateho bodu programu zasadnutia konferencie a v súlade s rokovacím poriadkom konferencie výbor pre pracovný pomer (ďalej len „výbor“).
	Za predsedkyňu výboru bola zvolená pani A. van Leur, vládna zástupkyňa z Holandska, za podpredsedu výboru bol zvolený pán A. J. Finlay, zástupca za zamestnávateľov z Kanady a za podpredsedu výboru bol zvolený pán Van Zyl, zástupca za pracovníkov z Južnej Afriky. Výbor mal 16 zasadnutí.

Konferencia sa vrátila k tomuto dôležitému predmetu už druhýkrát v priebehu troch rokov s cieľom preskúmať zvyšujúcu sa frekvenciu situácií, v ktorých je zložité preukázať existenciu pracovného pomeru. V tomto čase konferencia zvažovala možnosť prijatia medzinárodného pracovného odporúčania na základe návrhu, v ktorom sú hlavné línie vypracované zo všeobecnej rozpravy a záverov o pracovnom pomere, ktoré sa uskutočnili na 91. zasadnutí konferencie v júni 2003. Navrhlo sa členským štátom formulovať a prijať v konzultácii so sociálnymi partnermi vnútroštátnu politiku, ktorej cieľom je garantovať účinnú ochranu pracovníkov vykonávajúcich ich prácu v kontexte pracovného pomeru.

Medzinárodný úrad práce pripravil dve správy ako základ pre tento bod programu konferencie. Prvá správa (Pracovný pomer, Správa V /1/) – (The employment relationship - Report V (1), International Labour Conference, 95th Session, 2006) obsahuje všeobecnú prezentáciu a porovnávaciu analýzu problémov, ako aj dotazník, v ktorom vlády členských štátov MOP boli požiadané uviesť zdôvodnené odpovede v konzultácii s najreprezentatívnejšími organizáciami zamestnávateľov a s najreprezentatívnejšími organizáciami pracovníkov. Zložky tripartity v Slovenskej republike odpovedali na otázky položené v predmetnom dotazníku. Druhá správa obsahovala dva diely: Prvý diel - Správa V (2A) zahŕňa sumár zaslaných odpovedí a komentáre Medzinárodného úradu práce a druhý diel – Správa V (2B) obsahuje navrhovaný text Odporúčania MOP o pracovnom pomere, ktorý sa predložil na rozpravu do výboru.

V rozprave sa prejavili rozdielne stanoviská zložiek MOP. Zatiaľ čo zástupcovia vlád a zástupcovia zamestnancov mali v podstate rovnaké pozície, nepodarilo sa získať súhlasné stanovisko zástupcov zamestnávateľov na mnohé problémy pracovného pomeru.

Celý priebeh 16 zasadnutí výboru vrátane jeho záverov a výstupov je zaznamenaný v „Provisional Record No. 21 – International Labour Conference, Ninety-fifth Session, Geneva 2006“.

Výbor ukončil svoju činnosť 12. júna 2006 a prijal správu o svojej činnosti vrátane rezolúcie o pracovnom pomere, ktorú schválila konferencia (príloha č. 5). Výbor predložil plenárnemu zasadnutiu konferencie návrh textu Odporúčania MOP o pracovnom pomere. Delegáti plenárneho zasadnutia konferencie dňa 15. júna 2006 schválili text navrhnutého odporúčania (329 za, 94 proti a 40 sa zdržalo) – príloha č. 4. Delegáti za vládu SR a delegát za pracovníkov hlasovali za prijatie odporúčania a delegát za zamestnávateľov hlasoval proti prijatiu odporúčania.

VI. Postavenie (rola - úloha) Medzinárodnej organizácie práce v odbornej spolupráci – všeobecná rozprava

Konferencia zriadila v záujme realizácie šiesteho bodu programu zasadnutia konferencie a v súlade s rokovacím poriadkom konferencie výbor pre odbornú spoluprácu (ďalej len „výbor“).

	Za predsedu výboru bol zvolený pán B. Bitonio, vládny zástupca z Filipín, za podpredsedu výboru bol zvolený pán A. Jeetun, zástupca za zamestnávateľov z Maurícia a za podpredsedkyňu výboru bola zvolená pani H. Yacob, zástupkyňa za pracovníkov zo Singapuru. Výbor mal 8 zasadnutí.

Rezolúcia prijatá na 73. zasadnutí konferencie v roku 1987 usúdila, že by bolo žiaduce pravidelne, najmenej každých päť rokov, preskúmať program odbornej spolupráce MOP. Konferencia znova zdôraznila svoj postoj v roku 1993, keď sa zaoberala komplexným prieskumom programu. Posledná diskusia na konferencii sa uskutočnila v roku 1999.

Od roku 1999 sa uskutočnili podstatné zmeny v prístupe a formách pre rozvíjanie a uplatňovanie programov a aktivít MOP. Správa z roku 2006 k dokumentom konferencie ako nedávne zmeny ovplyvnili odbornú spoluprácu MOP a prehľady súčasných zmien v politikách a programoch medzinárodného rozvoja so zreteľom pomáhať konferencii v spoznaní vlastných názorov o postavení (role) odbornej spolupráce na podporovanie programu MOP o dôstojnej práci.

MÚP predložil správu, ktorá bola základom pre rozpravu vo výbore a ktorá sa zaoberá smermi v odbornej spolupráci, preskúmava podstatnú prácu vykonanú podľa každého zo štyroch strategických cieľov MOP a turínskym centrom, vyzdvihuje prepojené problémy hlavného vplyvu trojstrannosti a rovnosti rodov. Následne pri preskúmavaní programového rámca pre odbornú spoluprácu, správa opisuje spojenie odbornej spolupráce do systému strategického plánovania a rozpočtovania, diskutuje o reformách v systéme Organizácie Spojených národov, zameraných na zosúladenie aktivít a vytváranie súčinností a partnerstiev, posudzovanie potrieb zložiek, a popisovanie programov pre dôstojnú prácu krajiny. Nedávne smery v partnerstvách sú potom preskúmavané ako novátorské nástroje na odovzdanie odbornej spolupráce v rámci systému Organizácie Spojených národov a inde, prezentujúc prospechy a výzvy. Preskúmavajú sa potencionálne nové formy uplatňovania založené na širšej podpore zložiek trojstrannosti (tripartity) MOP. Ďalšia časť správy naznačovala spôsobilosť nastolovať požiadavky tak zložiek MOP, ako aj personálu MOP so zreteľom na poskytovanie kvalitných služieb a rýchlych odpovedí. Záverečná časť správy zosumarizovala hlavné témy a vyzvala zástupcov zložiek MOP vo výbore zamerať svoju diskusiu na niektoré navrhované problémy. 

 Výbor sa zaoberal hodnotením programov odbornej spolupráce MOP, berúc do úvahy zmeny v prístupe a v modalitách programov a aktivít MOP od r. 1999 vrátane partnerstiev v rámci systému OSN a partnerstiev s darcami (donormi). Zástupcovia trojstrannej delegácie SR sa zúčastnili na práci výboru.

Výbor ukončil prácu prijatím správy dňa 12. júna 2006 a predložil plenárnemu zasadnutiu konferencie návrh rezolúcie o úlohe MOP v odbornej spolupráci a závery naformulované do 38 odsekov. Plenárne zasadnutie konferencie schválilo predmetnú rezolúciu a závery dňa 15. júna 2006 – príloha č. 6.

Celý priebeh zasadnutí výboru je podrobne zaznamenaný v „Provisional Record No. 19 – International Labour Conference, Ninety-fifth Session, Geneva 2006“.

VII. Celkové zhodnotenie účasti trojstrannej delegácie SR na konferencii a opatrenia

Postup vládnej časti delegácie SR na konferencii bol určený uznesením vlády SR č. 393 z 3. mája 2006. Delegácia SR aktívne pôsobila v priebehu konferencie, či už na plenárnom zasadnutí konferencie alebo v jednotlivých výboroch. Ministerka práce, sociálnych vecí a rodiny SR pani Iveta Radičová vystúpila na plenárnom zasadnutí konferencie vo všeobecnej rozprave, v ktorej vystúpil aj prezident Konfederácie odborových zväzov SR p. Ivan Saktor.

Konferencia prijala nové medzinárodné pracovné normy, ktoré patria do pôsobnosti Ministerstva práce, sociálnych vecí a rodiny SR:
1. Dohovor Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 (príloha č. 1);

2. Odporúčanie Medzinárodnej organizácie práce o podpornom rámci pre bezpečnosť a zdravie pri práci č. 197 z roku 2006 (príloha č. 2); 

3. Odporúčanie Medzinárodnej organizácie práce o pracovnom pomere č. 198 z roku 2006 (príloha č. 4).

	Texty prijatých medzinárodných pracovných noriem a rezolúcií konferenciou využije Ministerstvo práce, sociálnych vecí a rodiny SR, prípadne aj iné ministerstvá najmä pri legislatívnej činnosti a inej činnosti. 

	V súlade s bodom C.3 uznesenia vlády SR č. 393 z 3. mája 2006 vypracovalo Ministerstvo práce, sociálnych vecí a rodiny SR odborný posudok k Dohovoru  Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 (19 strán) – príloha č. 7. Cieľom vypracovania uvedeného odborného posudku bolo zistiť, či Dohovor MOP č. 187 je alebo nie je ratifikovateľným Slovenskou republikou v súčasnom období. Na základe skutočností a záverov uvedených v odbornom posudku nie je tento dohovor v súčasnom období ratifikovateľným Slovenskou republikou.  

V návrhu uznesenia vlády SR v bode C.1 sa ukladá ministerke práce, sociálnych vecí a rodiny SR v spolupráci s ministrom zdravotníctva SR a ministrom hospodárstva SR navrhnúť a predložiť na rokovanie vlády SR opatrenia, ktoré podporia rozvoj bezpečnosti a ochrany zdravia pri práci po konzultáciách so sociálnymi partnermi, a ktoré umožnia, aby sa splnili podmienky pre ratifikáciu Dohovoru Medzinárodnej organizácie práce o podpornom rámci pre bezpečnosť a zdravie pri práci č. 187 z roku 2006 zo strany Slovenskej republiky v termíne do 31. 12. 2008.   

Celkové náklady na pobyt trojstrannej delegácie SR na konferencii dosiahli 1 742 077 Sk a boli hradené z kapitoly rozpočtu Ministerstva práce, sociálnych vecí a rodiny SR.